Եթե ինչ-որ մեկը փորձի խախտել սահմանադրական կարգը, Ռուսաստանը չի ճանաչի դա և ստիպված կլինի անցնել դե ֆակտո հարաբերությունների. Զատուլինը՝ ՀՀ վարչապետի ընտրության մասին - Լուրեր Հայաստանից - Թերթ.am
ՌԴ Պետդումայի ԱՊՀ գործերով, եվրասիական ինտեգրման ու հայրենակիցների հետ կապերի կոմիտեի առաջին փոխնախագահ Կոնստանտին Զատուլինի խոսքով՝ Հայաստան այցի շրջանակներում ինքը հանդիպել է Արցախի Հանրապետության նախագահ Բակո Սահակյանի և Հայաստանի երկրորդ նախագահ Ռոբերտ Քոչարյանի հետ:
«Ես ծանոթ եմ բոլոր նախագահների, վարչապետների մեծ մասի հետ: Բոլորին հարգանքով եմ վերաբերվում և միշտ մտածել եմ, որ ես, որպես ռուս քաղաքական գործիչ, պետք է կապեր պահեմ հայաստանյան գործիչների հետ և զարգացնեմ երկու երկրների միջև կապերը»,- ասաց նա:
Կարեն Կարապետյանի հետ սպասվելիք հանդիպման մասին խոսելիս էլ ռուս քաղաքական գործիչն ասաց, որ շատ լավ չի ճանաչում նրան: «Գիտեմ, որ նա աշխատել է Ռուսաստանում: Նրան շատ բարձր են գնահատում որպես մարդ, որը ցուցադրել է իր հնարավորությունները տնտեսական խնդիրները լուծելու հարցում: Կարծում եմ՝ Կարեն Կարապետյանին վարչապետ նշանակելուց հետո՝ դա երևաց: Եվ որքան ես տեղյակ եմ՝ Հայաստանում նրա մասին շատ բացասական կարծիք չկա»,- ասաց նա:
Նրա խոսքով՝ իրենք ցանկանում են աջակցել Կարեն Կարապետյանին, որին բաժին է ընկել բարդ խնդիր՝ ղեկավարվել կառավարությունը վարչապետի հրաժարականից հետո: «Ես դեռ չգիտեմ՝ նա կլինի վարչապետի թեկնածու, թե՝ ոչ: Ակնհայտ է, որ նա կարող է առաջադրվել, ինչպես ակնհայտ է, որ Նիկոլ Փաշինյանը կառաջադրվի: Կարող են այլ թեկնածուներ էլ լինեն, օրինակ՝ Գագիկ Ծառուկյանը»,- ասաց նա:
Ռուս քաղաքական գործիչը նշեց նաև, որ իրենք որևէ վարչապետի թեկնածուի կողմնակիցը չեն: «Ես կարծում եմ, որ մենք բոլորս հետաքրքրված ենք, որ ամեն ինչ անցնի սահմանադրական կարգով և խորհրդարանի պատերի ներսում, և Ռուսաստանը շատ ուշադիր հետևելու է դրան: Եվ ես վստահ չեմ, բայց, եթե ինչ-որ մեկը, կարևոր չէ թե ով, փորձի ուժով այդ գործընթացը փոխել, Ռուսաստանը միանշանակորեն չի ճանաչի դա: Մենք ստիպված կլինենք անցնել դե ֆակտո հարաբերությունների»,- ասաց նա՝ նշելով, որ դա սպառնալիք չէ, դա իր բացատրությունն է, թե, իր կարծիքով, ինչպես իրենք կպահեն իրենց այդ դեպքում: